b'\n_START_ARTICLE_\nBivak\n_START_PARAGRAPH_\nBivak v gorni\xc5\xa1tvu imenujemo za\xc4\x8dasno ali stalno prebivali\xc5\xa1\xc4\x8de, namenjeno za\xc5\xa1\xc4\x8diti pred vremenskimi neprilikami (de\xc5\xbejem, snegom, vetrom, mrazom,...), ki je obi\xc4\x8dajno namenjeno preno\xc4\x8devanju. Za\xc4\x8dasni bivak je _NEWLINE_prebivali\xc5\xa1\xc4\x8de v steni ali na gori, kjer je gornik zaradi objektivnih ali subjektivnih razlogov prisiljen preno\xc4\x8devati. Stalni bivak je preprosto zaveti\xc5\xa1\xc4\x8de, ki omogo\xc4\x8da oddih ali preno\xc4\x8devanje pri dalj\xc5\xa1ih vzponih. Po definiciji Planinske zveze Slovenije so ti bivaki v smislu obratovanja neoskrbovane planinske ko\xc4\x8de.\n_START_SECTION_\nEtimologija\n_START_PARAGRAPH_\nBeseda bivouac izhaja iz franco\xc5\xa1\xc4\x8dine in sicer iz 18. stoletja in pomeni prostor za kampiranje vojakov na prostem. \xc5\xa0vicarsko-nem\xc5\xa1ka beseda je beiwacht in pomeni v pripravljenosti ali patruljirati, beiwache je bil torej prostor, kjer so vojaki postavili za\xc4\x8dasno bivali\xc5\xa1\xc4\x8de za preno\xc4\x8devanje.\n_START_SECTION_\nZa\xc4\x8dasni bivak\n_START_PARAGRAPH_\nZa\xc4\x8dasni bivak postavimo z uporabo predmetov in snovi, ki jih imamo s sabo ali jih najdemo v naravi. Najpogostej\xc5\xa1a vrsta taborni\xc5\xa1kega ali voja\xc5\xa1kega bivaka je bivak iz \xc5\xa1otorskih kril (\xc5\xa1otork), povezanih z vrvjo. Lahko pa uporabimo tudi naravne materiale._NEWLINE_Za bivak opremo, so \xc5\xbee v prvi svetovni vojni uporabljali \xc5\xa1otor, odeje, kasneje pa \xc5\xbee spalne vre\xc4\x8de. Po letu 1940 je komplet za bivakiranje sestavljal bivak vre\xc4\x8do in priro\xc4\x8dni kuhalnik z jedilnim priborom._NEWLINE_Bivakiranje v gorah je lahko prostovoljo (na\xc4\x8drtovano) zaradi posebej intenzivne izku\xc5\xa1nje v naravi, pogosto pa je neprostovoljno (presene\xc4\x8denje no\xc4\x8di ali spremembe vremena, tudi zaradi te\xc5\xbeavnosti terena ali iz\xc4\x8drpanosti gornika). Pri na\xc4\x8drtovanem bivakiranju imajo gorniki s seboj ustrezno opremo. Ta je \xc5\xa1e posebej skrbno sestavljena, kadar so na\xc4\x8drtovane dalj\xc5\xa1e (ve\xc4\x8ddnevne) ture v visokogorju ali trekingi, pa tudi v jamah._NEWLINE_Boof je posebne vrste bivak zna\xc4\x8dilen za Sa\xc5\xa1ko-\xc5\xa1vicarske gore. Boof je naziv za previs v pe\xc5\xa1\xc4\x8denjaku ali skali, kjer je mo\xc5\xbeno urediti bivakiranje, nekateri so celo opremljeni z le\xc5\xbei\xc5\xa1\xc4\x8di in kaminom.\n_START_SECTION_\nStalni bivak\n_START_PARAGRAPH_\nStalni bivak praviloma stoji v gorah. Je enostaven manj\xc5\xa1i objekt narejen iz razli\xc4\x8dnih materialov (les, plo\xc4\x8devina, plastika), v katerem je obi\xc4\x8dajno en sam prostor s preprostimi le\xc5\xbei\xc5\xa1\xc4\x8di in elementom za kuhanje. Redko ima mo\xc5\xbenost ogrevanja._NEWLINE_V Skandinaviji je prostor za bivak pogosto majhna, na eni strani odprta zgradba kot zakloni\xc5\xa1\xc4\x8de proti vremenskim neprilikam (Windskyet). Podobno so narejeni bivaki v narodnih parkih v ZDA in omogo\xc4\x8dajo dalj\xc5\xa1e trekinge brez drage opreme.'